สศก.เผยดัชนีราคาสินค้าเกษตรมิ.ย.เพิ่ม 2.83%
สศก.เผยดัชนีราคาสินค้าเกษตรมิ.ย.เพิ่ม 2.83% ยาง-ทุเรียน-ปาล์มราคาสูงขึ้น
20 ก.ค. 2558

นายเลอศักดิ์ ริ้วตระกูลไพบูลย์ เลขาธิการสำนักงานเศรษฐกิจการเกษตร (สศก.) กระทรวงเกษตรและสหกรณ์ เปิดเผยว่า สำหรับภาพรวมราคาสินค้าเกษตรซึ่งวัดจากดัชนีราคาสินค้าเกษตรประจำเดือนมิถุนายน 2558 พบว่า สูงขึ้นร้อยละ 2.83 เมื่อเทียบกับเดือนพฤษภาคมที่ผ่านมา
โดยสินค้าที่มีราคาปรับตัวสูงขึ้น ได้แก่ ยางพารา ทุเรียน และปาล์มน้ำมัน โดยยางพารา ราคาสูงขึ้นในช่วงต้นเดือนตามทิศทางตลาดล่วงหน้า TOCOM และแม้ว่าราคาจะเริ่มลดลงในช่วงกลางเดือนแต่ยังคงสูงกว่าเดือนที่ผ่านมา 
ส่วนทุเรียนราคาสูงขึ้นเนื่องจากเป็นช่วงปลายฤดูกาลของทุเรียนภาคตะวันออก ทำให้ผลผลิตออกสู่ตลาดลดลง และปาล์มน้ำมันราคาสูงขึ้นเนื่องจากราคาน้ำมันปาล์มดิบในตลาดล่วงหน้ามาเลเซียปรับตัวสูงขึ้น สินค้าที่มีราคาปรับตัวลดลง ได้แก่ เงาะโรงเรียน และมังคุด โดยเงาะโรงเรียน และมังคุดราคาลดลงเนื่องจากผลผลิตออกสู่ตลาดมาก
สำหรับดัชนีราคาสินค้าเกษตรเมื่อเทียบกับเดือนมิถุนายนปีที่แล้ว (ปี 2557) ภาพรวมลดลง ร้อยละ 4.61 ซึ่งสินค้าเกษตรที่มีราคาปรับตัวลดลง ได้แก่ ยางพารา โดยยางพารา ราคาลดลงเนื่องจากเศรษฐกิจโลกยังไม่ฟื้นตัว ประกอบกับราคาน้ำมันในตลาดโลกปรับตัวลดลง สำหรับสินค้าที่มีราคาปรับตัวสูงขึ้น ได้แก่ ข้าวเปลือกเจ้าความชื้น 15% ทุเรียน เงาะ มังคุด สับปะรดโรงงาน และปาล์มน้ำมัน
โดยข้าวเปลือกเจ้าความชื้น 15% ราคาสูงขึ้นเนื่องจากผลผลิตออกสู่ตลาดลดลงเมื่อเปรียบเทียบกับช่วงเดียวกันของปีที่ผ่านมาจากสภาวะความแห้งแล้ง ทำให้ปริมาณน้ำไม่เพียงพอต่อการเพาะปลูก ทุเรียน เงาะ และมังคุด ราคาสูงขึ้นเนื่องจากสภาพอากาศไม่เอื้ออำนวย ทำให้ผลผลิตออกสู่ตลาดน้อยกว่าช่วงเดียวกันของปีที่ผ่านมา สับปะรดโรงงาน ราคาสูงขึ้นแม้ว่าจะเป็นช่วงที่ผลผลิตออกสู่ตลาดมาก แต่จากสถานการณ์ภัยแล้งทำให้ผลผลิตออกสู่ตลาดน้อยกว่าช่วงเดียวกันของปีที่ผ่านมา และปาล์มน้ำมัน ราคาสูงขึ้นเนื่องจากมาตรการช่วยเหลือราคาปาล์มน้ำมันตกต่ำของภาครัฐ ทั้งนี้ ในเดือนกรกฎาคม 2558 คาดว่า ดัชนีราคาสินค้าเกษตรจะใกล้เคียงกับเดือนที่ผ่านมา
ด้านดัชนีผลผลิตสินค้าเกษตรประจำเดือนมิถุนายน 2558 เมื่อเทียบกับเดือนมิถุนายนปีที่แล้ว (ปี 2557) พบว่า ภาพรวมผลผลิตลดลง ร้อยละ 6.28 สินค้าสำคัญที่ผลผลิตลดลง ได้แก่ ข้าวเปลือกเจ้า ยางพารา ทุเรียน สับปะรดโรงงาน เงาะ มังคุด และปาล์มน้ำมัน สินค้าสำคัญที่ผลผลิตเพิ่มขึ้น ได้แก่ สุกร ไก่เนื้อ ไข่ไก่ และกุ้งขาวแวนนาไม  และเมื่อเทียบกับเดือนพฤษภาคมที่ผ่านมา พบว่า ดัชนีผลผลิตสินค้าเกษตร ลดลง ร้อยละ 7.61  สินค้าสำคัญที่ผลผลิตลดลง ได้แก่ ข้าวเปลือกเจ้า และปาล์มน้ำมัน ส่วนสินค้าสำคัญที่ผลผลิตเพิ่มขึ้น ได้แก่ ยางพารา สับปะรดโรงงาน ลองกอง เงาะ และมังคุด
ทั้งนี้ เดือนกรกฎาคม 2558 คาดว่า ดัชนีผลผลิตจะลดลงเมื่อเปรียบเทียบกับเดือนกรกฎาคม 2557 และลดลงเช่นกันเมื่อเปรียบเทียบกับเดือนมิถุนายน 2558 โดยสินค้าสำคัญที่ออกสู่ตลาดมากในกรกฎาคม 2558 ได้แก่ ลำไย มังคุด และเงาะโรงเรียน